Vlugtelinge in Metodistekerk is ontmasker | Netwerk24
Deur Johan Steenkamp, Vredehoek 09 April 2020 05:01
Foto's van die "walglike gemors" in die Metodistekerk op die Groentemarkplein (07.04) het sekerlik 'n paar wenkbroue laat lig oor die aard en optrede van die sogenaamde vlugtelinge wat daar geskuil het, wagtend op vlugte na lande van hul keuse. Verkieslik buite Afrika.
Hul slagspreuke buite op straat oor ons ongasvrye Suid-Afrikaners het ons maande lank swartgesmeer.
Aan die begin van die drama het die kerk se eerw. Alan Storey, wit boordjie en al, op TV geproklameer: "These people are divine." "They are Christ," het hy bevind. Die eerwaarde het gepraat. Wie sou dan durf teëpraat?
Weldra het konflik egter onder die gesalfdes aldaar uitgebreek. Kerkleiers wat probeer bemiddel het, is rondgestamp. 'n Leier is beskuldig dat hy R75 000 gesteel het en daarmee wou vlug. 'n Trommel vol pangas is aangekoop. 'n Klomp het gevolglik buite op straat gaan lê. Hofsake het gevolg. Die Menseregtekommissie het vervolgens ook 'n oomblik van insig beleef, nadat Chris Nissen met die dood gedreig is.
Voorts het Dan Plato, Kaapstad se burgemeester, hulle vergelyk met boewe, eerder as met Christus. Hierdie "boewe" is nou uitgesmyt, nadat die polisie die kerk moes oopbreek.
Eerw. Storey is geskok deur die gemors en verwoesting: alle matte is uitgeruk; houtpanele gebreek; toilette flenters; vrot kos wat rondlê. Sy kerk gaan nou gesluit en ontsmet word.